กนง.ขึ้นดอกเบี้ย0.25%สกัดเงินเฟ้อพุ่ง
กนง.ขยับดอกเบี้ย 0.25% เพิ่มเป็น 3% ตามที่ตลาดคาดการณ์ เนื่องจากห่วงเงินเฟ้อเร่งตัวสูงขึ้นมากตามราคาสินค้าที่ปรับสูงขึ้น
1 มิ.ย. 2554

กนง.ขยับดอกเบี้ย 0.25% เพิ่มเป็น 3% ตามที่ตลาดคาดการณ์ เนื่องจากห่วงเงินเฟ้อเร่งตัวสูงขึ้นมากตามราคาสินค้าที่ปรับสูงขึ้น 
นายไพบูลย์ กิตติศรีกังวาน ผู้ช่วยผู้ว่าการ สายนโยบายการเงิน ธนาคารแห่งประเทศไทย(ธปท.) แถลผลการการประชุมคณะกรรมการนโยบายการเงิน(กนง.) ว่า ที่ประชุมมีมติเป็นเอกฉันท์ให้ขึ้นดอกเบี้ยอีก 0.25%  จาก 2.75% เพิ่มเป็น 3% เนื่องจากกนง.ต้องการดูแลไม่ให้เงินเฟ้อและการคาดการณ์เงินเฟ้อไม่ให้เร่งขึ้นมากเกินไป เพราะที่ผ่านมาผู้ประกอบการมีการส่งผ่านต้นทุนไปที่ผู้บริโภค ด้วยการปรับขึ้นราคาสินค้ามากขึ้น โดยเฉพาะราคาอาหารที่ปรับสูงขึ้นเร็ว
“จำเป็นต้องขึ้นดอกเบี้ยเพื่อดูแลเงินเฟ้อไม่ให้เร่งขึ้น โดยยังคาดว่าเงินเฟ้อพื้นฐานยังมีความเสี่ยงจะสูงเกินเป้าหมายที่ 0.5-3% ในช่วงไตรมาส 3 และไตรมาส 4 ปีนี้ ฉะนั้น กนง.น่าจะยังส่งสัญญาณการปรับดอกเบี้ยดูแลในระดับนี้ไปเรื่อยๆจนกว่าจะมีปัจจัยใหม่ๆมาทำให้สถานการณ์เปลี่ยนแปลงไปจากที่คาดไว้” นายไพบูลย์ กล่าว